CELEX: 
Language: bg
Date: 2021-02-03 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение с цел адаптиране към научно-техническия прогрес на част 1 от приложение VI към Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Целите на Регламент (ЕО) № 1272/2008 относно класифицирането, етикетирането и опаковането на вещества и смеси (CLP) са да се гарантира високо ниво на защита на човешкото здраве и околната среда, както и свободно движение на вещества, смеси и изделия. Тези цели са постигат, наред с другото, със съставяне на списък на веществата с техните хармонизирани класифицирания и елементи на етикетиране на равнището на Съюза. В приложение VI, част 1, точка 1.1.3 се съдържат бележките, придружаващи вписването за хармонизирано класифициране и етикетиране и отнасящи се към идентифицирането, класифицирането и етикетирането на вещества, както и към класификацията и етикетирането на смеси. Целта на тези бележки е да осигурят правна яснота и сигурност при прилагането на хармонизирани класифициране и етикетиране. Държавите членки и заинтересованите страни поискаха някои бележки да бъдат изменени, като се има предвид, че настоящата формулировка на тези бележки е неточна и води до известна несигурност по отношение на правилното тълкуване на правните задължения. Поради това е целесъобразно да се изменят някои бележки в част 1 от приложение VI, свързани с вписванията в приложение VI, част 3, таблица 3. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Съгласно член 53а, параграф 4 от Регламент (ЕО) № 1272/2008 в съответната експертна група CARACAL (компетентни органи за REACH и CLP) се проведоха консултации с експертите, определени от всяка държава членка. В съответствие с точка 10 от приложението към Междуинституционалното споразумение за по-добро законотворчество от 13 април 2016 г.
                  1
                Европейският парламент и Съветът бяха поканени да участват в експертната група CARACAL.
            
            
               В съответствие с точка 6 от приложението към това споразумение в рамките на експертната група CARACAL бяха проведени консултации със заинтересованите страни. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правният акт изменя Регламент (ЕО) № 1272/2008. Правното основание за настоящия делегиран регламент е член 53, параграф 1 от Регламент (ЕО) № 1272/2008. 
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 3.2.2021 година
            
            
               за изменение с цел адаптиране към научно-техническия прогрес на част 1 от приложение VI към Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ, 
            
            
               като взе предвид Договора за функционирането на Европейския съюз,
            
            
               като взе предвид Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006
                  2
               , и по-специално член 53, параграф 1 от него,
            
            
               като има предвид, че:
            
            
               (1)Държавите членки и заинтересованите страни поискаха да бъдат изменени редица бележки, включени в част 1, точка 1.1.3 от приложение VI към Регламент (ЕО) № 1272/2008. 
            
            
               (2)Комисията приема, че текстът на посочените бележки е необходимо да бъде подобрен. Някои от бележките, свързани с веществата, са неточни и водят до известна несигурност относно правилното тълкуване на правните задължения. По-специално, някои от тези бележки могат да бъдат изтълкувани в смисъл, че не се изисква веществата, за които тези бележки се прилагат, при определени условия въобще да бъдат класифицирани, като всъщност, те не следва да бъдат обхванати от хармонизираното класифициране и етикетиране, но все още подлежат на класифициране в съответствие с дял II от Регламент (ЕО) № 1272/2008 (самостоятелно класифициране).
            
         
         
            
               (3)Поради това Регламент (ЕО) № 1272/2008 следва да бъде съответно изменен,
            
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Изменения на Регламент (ЕО) № 1272/2008
            
            
               Част 1 на приложение VI към Регламент (ЕО) № 1272/2008 се изменя съгласно приложението към настоящия регламент. 
            
            
               Член 2
            
            
               Влизане в сила 
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 3.2.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 123, 12.5.2016 г., стр. 1.
               
               
                  
                     (2)
                  
                        ОВ L 353, 31.12.2008 г., стр. 1.
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
            
               Част 1 от приложение VI към Регламент (ЕО) № 1272/2008 се изменя, както следва: 
            
            
               (1)в точка 1.1.3.1 бележки J—R се заменят със следното: 
            
            
                
            
            
               „Бележка J:
            
            
               Хармонизираното класифициране като канцерогенно или мутагенно се прилага, освен ако може да се покаже, че веществото съдържа по-малко от 0,1 тегл. % бензен (EINECS № 200-753-7), като в този случай се извършва класифициране и за тези класове на опасност съгласно дял II на настоящия регламент.
            
            
               Бележка K:
            
            
               Хармонизираното класифициране като канцерогенно или мутагенно се прилага, освен ако може да се покаже, че веществото съдържа по-малко от 0,1 тегл. % 1,3-бутадиен (EINECS № 203-450-8), като в този случай се извършва класифициране и за тези класове на опасност съгласно дял II от настоящия регламент. Когато веществото не е класифицирано като канцерогенно или мутагенно, се прилагат най-малко препоръки за безопасност (Р102-)Р210-Р403.
            
            
               Бележка L:
            
            
               Хармонизираното класифициране като канцерогенно се прилага, освен ако може да се покаже, че веществото съдържа по-малко от 3 % екстракт на диметилсулфоксид, измерено по IP 346 („Определяне на полициклични ароматни въглеводороди в неизползвани смазочни базови масла и в свободни от асфалтен нефтени фракции – Метод на рефракционния индекс за екстракцията на диметил сулфооксид“ Институт за нефта, Лондон), като в този случай се извършва класифициране и за този клас на опасност съгласно дял II от настоящия регламент.
            
            
               Бележка M:
            
            
               Хармонизираното класифициране като канцерогенно се прилага, освен ако може да се покаже, че веществото съдържа по-малко от 0,005 тегл. % бензо[a]-пирен (EINECS № 200-028-5), като в този случай се извършва класифициране и за този клас на опасност съгласно дял II от настоящия регламент. 
            
            
            
            
               Бележка N: 
            
            
               Хармонизираното класифициране като канцерогенно се прилага, освен ако е известна пълната история на рафинирането и може да се покаже, че веществото, от което е получено, не е канцерогенно, като в този случай се извършва класифициране и за този клас на опасност в съответствие с дял II от настоящия регламент.
            
            
               Бележка Р:
            
            
               Хармонизираното класифициране като канцерогенно или мутагенно се прилага, освен ако може да се покаже, че веществото съдържа по-малко от 0,1 тегл. % бензен (EINECS № 200-753-7), като в този случай се извършва класифициране и за тези класове на опасност съгласно дял II на настоящия регламент. Когато веществото не е класифицирано като канцерогенно или мутагенно, се прилагат най-малко препоръки за безопасност (Р102-)P260-P262-P301 + P310-P331.
            
         
         
            
               Бележка Q:
            
            
               Хармонизираното класифициране като канцерогенно се прилага, освен ако е изпълнено едно от следните условия:
            
            
               — изпитване чрез вдишване за краткосрочна биоустойчивост е показало, че претегленият период на полуразпад на влакната, по-дълги от 20 μm, е по-малък от 10 дни; или
            
            
               — изпитване чрез интратрахеално администриране за краткосрочна биоустойчивост е показало, че влакната, по-дълги от 20 μm, имат претеглен полуразпад, по-малък от 40 дни; или
            
            
               — подходящо интраперитонеално изпитване не е показало признаци на превишена канцерогенност; или
            
            
               — подходящо изпитване чрез вдишване не е показало значими патогенни или неопластични промени.
            
            
               Бележка R:
            
            
               Хармонизираното класифициране като канцерогенно се прилага, освен в случай на влакна, чиято претеглена по дължина средна геометрична стойност на диаметъра (LWGMD) минус два пъти стойността на стандартната грешка е по-голяма от 6 μm, измерено в съответствие с метод за изпитване А.22 в приложението към Регламент (ЕО) № 440/2008 на Комисията*“
            
            
               _________________
            
            
               *
                     Регламент (ЕО) № 440/2008 на Комисията от 30 май 2008 г. за определяне на методи за изпитване в съответствие с Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) (ОВ L 142, 31.5.2008 г., стр. 1).
            
            
            
            
            
            
               (2)в точка 1.1.3.2 бележки 8 и 9 се заменят със следното: 
            
            
                „Б е л е ж к а 8: 
            
            
               Класифицирането като канцерогенно се прилага, освен ако може да се покаже, че максималната теоретична концентрация на отделимия формалдехид, независимо от източника, в сместа, пусната на пазара, е по-малко от 0,1 %.“; 
            
            
               Б е л е ж к а 9: 
            
            
               Класифицирането като мутагенно се прилага, освен ако може да се покаже, че максималната теоретична концентрация на отделимия формалдехид, независимо от източника, в сместа, пусната на пазара, е по-малко от 1 %.“